
MUNICIPIUL SATU MARE

CABINET VICEPRIMAR 

Nr.  53248 / 16.09.2026
Viceprimarul Municipiului Satu Mare, în temeiul prevederilor art. 136 alin. (1) din O.U.G. nr. 57/2019 privind Codul administrativ, cu modificările și completările ulterioare,  îmi exprim inițiativa în promovarea unui proiect de hotărâre în susținerea căruia formulez prezentul

Referat de aprobare 
la proiectul de hotărâre privind modificarea Regulamentului pentru stabilirea condițiilor și a regimului de funcționare a locațiilor specializate pentru jocuri de noroc pe raza Municipiului Satu Mare
Prin H.C.L. nr. 101/2026 a fost aprobat Regulamentul pentru stabilirea condițiilor și a regimului de funcționare a locațiilor specializate pentru jocuri de noroc pe raza Municipiului Satu Mare, fiind astfel stabilite, la nivel local, condițiile necesare desfășurării acestor activități, în limitele competențelor conferite autorității administrației publice locale de legislația în vigoare.

Necesitatea promovării prezentului proiect de hotărâre rezultă din experiența dobândită în procesul de aplicare a regulamentului, ulterior intrării în vigoare a H.C.L. nr. 101/2026. Analiza solicitărilor de autorizare și a situațiilor concrete întâlnite în această perioadă a evidențiat anumite aspecte pentru care prevederile existente nu oferă un nivel suficient de precizie sau nu acoperă în mod expres toate situațiile ce pot apărea în practică.

În aceste condiții, se apreciază oportună intervenția asupra regulamentului, prin introducerea unor precizări și completări menite să asigure o interpretare și o aplicare cât mai clară și uniformă a dispozițiilor acestuia. Modificările propuse nu afectează concepția generală a regulamentului și nici obiectivele avute în vedere la adoptarea acestuia, ci urmăresc îmbunătățirea modului în care acesta poate fi aplicat în situațiile concrete supuse autorizării.

Un prim aspect asupra căruia este necesară intervenția îl reprezintă documentele referitoare la securitatea la incendiu. Este necesară clarificarea pentru evitarea solicitării unor documente care nu sunt necesare. În acest sens, se propune modificarea lit. l) a alin. (1) al art. 10 din regulament, astfel încât solicitarea autorizației sau a documentului emis de Inspectoratul pentru Situații de Urgență să fie raportată la încadrarea spațiului în prevederile H.G. nr. 571/2016, cu modificările și completările ulterioare, sau în reglementările care vor înlocui ori completa acest act normativ.

Un al doilea aspect identificat în aplicarea regulamentului privește acordul proprietarilor prevăzut la lit. n) a alin. (1) al art. 10. Pentru aplicarea unitară a acestei condiții este necesară stabilirea modalității de exprimare a acordului și valabilitatea în funcție de existența sau inexistența unei asociații de proprietari.

În situația în care în imobil este constituită o asociație de proprietari, acordul urmează să fie exprimat potrivit statutului acesteia și dispozițiilor legale aplicabile. În cazul imobilelor în care nu există o asemenea formă de organizare, acordul proprietarilor spațiilor de locuit urmează să fie exprimat individual, cu respectarea cerinței privind majoritatea de două treimi prevăzută de regulament.

De asemenea, pentru delimitarea corespunzătoare a persoanelor a căror voință este relevantă în cadrul acestei proceduri, se propune raportarea acordului la proprietarii spațiilor de locuit din scara situată deasupra spațiului în care urmează să se desfășoare activitatea. 

Se propune ca acordul exprimat să producă efecte și pentru perioadele ulterioare de autorizare, până la retragerea sa de către persoanele îndreptățite sau până la intervenirea unor modificări ale situației juridice ori faptice a imobilului care impun obținerea unui nou acord. În acest mod, eventuala retragere a acordului sau modificarea situației imobilului va putea fi analizată în cadrul procedurii următoarei solicitări de autorizare.

Prin aceste intervenții se urmărește creșterea clarității și predictibilității regulamentului, astfel încât atât solicitanții, cât și autoritatea administrației publice locale să dispună de reguli cât mai precise cu privire la documentele și condițiile necesare autorizării. Totodată, se urmărește evitarea unor interpretări neunitare și a unor formalități administrative care nu se justifică în raport cu situația concretă a fiecărui imobil.

În temeiul prevederilor art. 136 din O.U.G. nr. 57 din 2019 privind Codul Administrativ, cu modificările și completările ulterioare, îmi exprim iniţiativa de promovare a proiectului de hotărâre pentru aprobarea privind Regulamentul pentru stabilirea condițiilor și a regimului de funcționare a locațiilor specializate pentru jocuri de noroc pe raza Municipiului Satu Mare.

